b'\n_START_ARTICLE_\nAntero Svensson\n_START_PARAGRAPH_\nAntero Johannes Svensson (30. marraskuuta 1892, Raisio \xe2\x80\x93 26. huhtikuuta 1946, Helsinki) oli suomalainen kenraalimajuri ja Mannerheim-ristin ritari.\n_START_SECTION_\nPerhe ja koulutus\n_START_PARAGRAPH_\nSvenssonin vanhemmat olivat Hintsan kartanon omistajat Johan Alfred Svensson ja Alma Sofia Granstr\xc3\xb6m. H\xc3\xa4net vihittiin avioliittoon vuonna 1927 Elna Mirjam Paasikallion kanssa. H\xc3\xa4n kirjoitti ylioppilaaksi Turun suomalaisesta klassillisesta lyseosta vuonna 1912 ja liittyi Varsinaissuomalaiseen osakuntaan. Opintojaan h\xc3\xa4n jatkoi Helsingin yliopiston filosofisen tiedekunnan historiallis-kielitieteellisell\xc3\xa4 osastolla vuosina 1912\xe2\x80\x931915. Sotilasoppia Svensson sai opintomatkaltaan Ranskaan Saumurin ratsuopistoon vuosina 1920\xe2\x80\x931921 ja k\xc3\xa4ym\xc3\xa4ll\xc3\xa4 Sotakorkeakoulun yleisen osaston vuosina 1924\xe2\x80\x931926.\n_START_SECTION_\nJ\xc3\xa4\xc3\xa4k\xc3\xa4rikausi\n_START_PARAGRAPH_\nSvensson oli syksyll\xc3\xa4 1915 j\xc3\xa4\xc3\xa4k\xc3\xa4riv\xc3\xa4rv\xc3\xa4\xc3\xa4j\xc3\xa4n\xc3\xa4 Turun seuduilla ja liittyi vapaaehtoisena Saksassa sotilaskoulutusta antavaan j\xc3\xa4\xc3\xa4k\xc3\xa4ripataljoona 27:n 3. komppaniaan 30. marraskuuta 1915, josta h\xc3\xa4net siirrettiin my\xc3\xb6hemmin pataljoonan ratsuosastoon. H\xc3\xa4n otti osaa taisteluihin ensimm\xc3\xa4isess\xc3\xa4 maailmansodassa Saksan it\xc3\xa4rintamalla Misse-joella, Riianlahdella ja Aa-joella.\n_START_SECTION_\nSuomen sis\xc3\xa4llissota\n_START_PARAGRAPH_\nSvensson saapui Suomeen (Vaasaan) j\xc3\xa4\xc3\xa4k\xc3\xa4reiden p\xc3\xa4\xc3\xa4joukon mukana luutnantiksi ylennettyn\xc3\xa4 25. helmikuuta 1918. H\xc3\xa4net komennettiin Suomen sis\xc3\xa4llissotaan joukkueenjohtajaksi Uudenmaan rakuunarykmentin 3. eskadroonaan, josta teht\xc3\xa4v\xc3\xa4st\xc3\xa4 h\xc3\xa4net siirrettiin 20. huhtikuuta 1918 alkaen 1. eskadroonan p\xc3\xa4\xc3\xa4llik\xc3\xb6ksi. H\xc3\xa4n osallistui sis\xc3\xa4llissodan taisteluihin L\xc3\xa4nkipohjassa, Tervaniemell\xc3\xa4, Laitikkalassa, P\xc3\xa4lk\xc3\xa4neell\xc3\xa4 ja Vesilahdella sek\xc3\xa4 suoritti 24. \xe2\x80\x93 25. maaliskuuta 1918 v\xc3\xa4lisen\xc3\xa4 aikana laajoja partioretki\xc3\xa4 Vuolijoelta Miehoilan kautta Hauholle ja eteni joukkoineen Viialan, Kylm\xc3\xa4kosken, Urjalan ja Tammelan kautta H\xc3\xa4meenlinnaan.\n_START_SECTION_\nSis\xc3\xa4llissodan j\xc3\xa4lkeinen aika\n_START_PARAGRAPH_\nSvensson palveli eskadroonanp\xc3\xa4\xc3\xa4llikk\xc3\xb6n\xc3\xa4 Uudenmaan Rakuunarykmentiss\xc3\xa4 1918-1922. Ratsuv\xc3\xa4kiprikaatissa h\xc3\xa4n oli yleisesikuntaupseerina 1922-1923 ja esikuntap\xc3\xa4\xc3\xa4llikk\xc3\xb6n\xc3\xa4 1923-1924. Sotakorkeakoulun suorittamisen j\xc3\xa4lkeen h\xc3\xa4n toimi yleisesikunnassa toimistop\xc3\xa4\xc3\xa4llikk\xc3\xb6n\xc3\xa4 1926-1927. Sotakorkeakoulussa h\xc3\xa4n opetti sotahistoriaa ja strategiaa 1927-1930.  T\xc3\xa4m\xc3\xa4n j\xc3\xa4lkeen h\xc3\xa4net sijoitettiin Suomen sotilasasiamieheksi Varsovaan, Prahaan ja Bukarestiin 1930-1933. Yleisesikunnan tilastollisen ja ulkomaan osastojen osastop\xc3\xa4\xc3\xa4llikk\xc3\xb6n\xc3\xa4 Svensson oli 1933-1937. Karjalan kaartin rykmentti\xc3\xa4 h\xc3\xa4n komensi 1937-1939.'